شەفەق نیوز/ زەویلەرزەیگ، لە وەخت زوییگ شەفەق ئمڕوو شەممە، دالە دەوڵەت کوەیت و دانیشتگەیل وڵاتەگە هەس وەپی کردن.
تووڕ نیشتمانی کوەیت ئەرا رەوانگەی زەویلەرزە وت: زەویلەرزەیگ وە هاز ٥ پلە لەبان پەیمانەی رێختەر لە باشوور خوەرئاوای ئەحمەدی لە ساعەت ٤:٢٨ شەوەکی وە قویلی ٥ کیلومەتر توومار کرد، و دانیشتگەیل وڵاتەگە هەس وەپی کردن.
بڕیگ لە خەڵک کوەیت لەبان تویتەر نویسانن ک هەس وە زەویلەرزەگە کردنە و تا ١٠ چرکە وەردەوام بویە، و بەشیگ وینەی زەرەدەیل ئاسانیگ بڵاو کردن گوایە لە زەویلەرزەگە بویە.
هیز ئاگرکپکردن گشتی وت: هویچ زەرەدەیگ لە زەویلەرزەگە توومار نەکردیە.
